《赠方豪》
明代·郑善夫

昆山天下士，抗怀薄秋旻。作诗接元白，开口奔鬼神。

狂来放厥词，妙得造化真。习尚罕时好，结交必古人。

三年策仕版，八口还忧贫。民俗日向浇，真欲回其淳。

尸名况疾恶，所以谗柄新。邹阳固得谴，郑侨终见亲。

迷途堕老洫，谁辨玉与珉。君看裳陵山，万古当嶙峋。

作者简介：（1485—1523）福建闽县人，字继之，号少谷。弘治十八年进士。授户部主事，榷税浒墅。愤嬖幸用事，弃官归。正德中，起礼部主事，进员外郎。谏南巡，受廷杖，力请归。嘉靖初，以荐起为南京吏部郎中，途中病死。工画善诗。有《少谷集》、《经世要谈》。